**ЗАКОН ЗА ЕЛЕКТРОНСКО УПРАВУВАЊЕ И ЕЛЕКТРОНСКИ УСЛУГИ**

**Глава прва**

**ОПШТИ ОДРЕДБИ**

Член 1

Предмет на Законот

1. Со овој закон се уредува работата на министерствата, другите органи на државната управа, управни организации и единиците на локалната самоуправа (во натамошниот текст: органи), при размена на податоци и документи во електронска форма, односно остварување на електронски услуги, кога тоа е утврдено со закон.
2. Со овој закон се уредува и работата на судовите, јавните обвинителства и државното правобранителство, правни лица на кои со закон им е доверено да вршат јавни овластувања, правни лица кои даваат и обезбедуваат услуги од јавен интерес, односно субјекти од областа на образованието, здравството, финансиите, банкарството, осигурувањето, енергетиката, водоснабдувањето, електронските комуникации, поштенските услуги и комуналните услуги при размена на податоци и документи во електронска форма, односно остварување на електронски услуги, кога тоа е утврдено со закон.

(3) Со овој закон се уредуваат и прашањата поврзани со воспоставувањето и функционирањето на Националниот портал за електронски услуги, Каталогот на услуги и Една точка за услуги.

Член 2

Примена на Законот

(1) Одредбите на овој закон се применуваат и на работата на физички и правни лица при остварување на административни услуги по електронски пат.

(2) Одредбите на овој закон не се применуваат при работа со документи во електронска форма кои содржат класифицирани информации, како и на документи кои се однесуваат на заштита на интересите на безбедноста и одбраната на Република Македонија, кога тоа е утврдено со закон.

(3) Одредбите на овој закон не се однесуваат на правилата за работа со документи во хартиена форма, кога со закон се предвидува посебна постапка или форма за извршување на определени дејствија.

(4) Постапките предвидени со овој закон ќе се водат согласно со одредбите од Законот за општата управна постапка и посебните закони со кои што е уредена работата на субјектите од член 1 став 2 на овој Закон, ако со овој закон поинаку не е уредено.

(5) Постапките за обезбедување на административни услуги кои се пропишани со посебни закони се водат во согласност со одредбите на законот што ја уредува услугата, кога истата се обезбедува по електронски пат.

Член 3

Цели на законот

Со овој закон се обезбедува ефикасно и ефективно спроведување на надлежностите на органите од член 1 став 1 на овој закон како и надлежностите, правата и овластувањата на субјектите од член 1 став 2 на овој закон, а **врз основа на утврдени стандарди и процедури, во согласност со одредбите на овој закон и** посебните закони, во функција на обезбедување на електронски услуги за корисниците на услугите.

Член 4

Значење на поимите употребени во овој закон

(1) Одделни поими употребени во овој закон го имаат следново значење:

- ИНФОРМАЦИСКИ СИСТЕМ е систем кој се користи за составување, праќање, примање, чување и друга обработка на податоци и документи во електронска форма,

- СЕРТИФИКАТ е потврда за исполнувањето на условите за функционирањето на информациските системи,

- БАЗА НА ПОДАТОЦИ е структурирана колекција на записи или податоци што се чуваат во електронска форма,

- ПОДАТОЦИ ВО ЕЛЕКТРОНСКА ФОРМА се податоци коишто се пратени или примени по електронски пат, вклучувајќи го и електронското разменување на податоци,

- РАЗМЕНА НА ПОДАТОЦИ е способност на информациските системи да обработуваат, меѓусебно да разменуваат и да чуваат документи и податоци по електронски пат, користејќи ги единствените технолошки стандарди и процеси,

- ЕДИНСТВЕНА ОКОЛИНА за размена на документи и податоци по електронски пат која е управувана околина за стандардизирана размена на документи и податоци меѓу органите,

- ИНФОРМАЦИСКА БЕЗБЕДНОСТ е систем на мерки за заштита на информациските системи, посебната телекомуникациска мрежа, документите во електронска форма и податоците во електронска форма од неовластен и случаен пристап, искористување, промена, спречување на пристапот до документите и податоците или нивно уништување, спречување на давањето на електронски услуги,

- **ЕЛЕКТРОНСКИ УСЛУГИ се административни услуги за чиешто обезбедување се одговорни органите во согласност со нивната законска надлежност, а истите ги обезбедуваат и по електронски пат,**

- КОРИСНИК НА ЕЛЕКТРОНСКИ УСЛУГИ е физичко или правно лице, кое поднело барање за остварување на административна услуга по електронски пат, согласно со закон (во натамошниот текст: корисник),

- ДАВАТЕЛ НА ЕЛЕКТРОНСКИ УСЛУГИ е надлежен орган и друг субјект, којшто дава административни услуги по електронски пат на физички и правни лица, во рамките на својот делокруг на работа утврден со закон или извршува дејност за која е регистриран (во натамошниот текст: давател),

- ВЕРИФИКАТОР НА ПРОЦЕСИ ЗА ОБЕЗБЕДУВАЊЕ НА ЕЛЕКТРОНСКИ УСЛУГИ е административен службеник вработен во надлежен орган, кој во името на надлежниот орган ги потврдува административните процеси кои се поврзани со услугите што ги обезбедува органот, врз основа на претходно овластување издадено од раководното лице на органот на административниот службеник за верификација на процеси,

- НАЦИОНАЛЕН ПОРТАЛ ЗА ЕЛЕКТРОНСКИ УСЛУГИ е електронска платформа преку која се овозможува користење на електронските услуги, до која платформа се пристапува со користење на информатичко комуникациски технологии врз основа на логички поврзани процеси,

- КАТАЛОГ НА УСЛУГИ за целите на овој закон претставува единствен регистар на услуги, во кој се јасно и недвосмислено утврдени: надлежниот орган што ја обезбедува секоја поединечна услуга, законот од којшто произлегува услугата и надлежноста на органот, условите коишто е потребно да бидат исполнети за користење на секоја поединечна услуга, како и доказите коишто се потребни за користење на конкретната услуга, врз основа на закон,

- ЕДНА ТОЧКА ЗА УСЛУГИ претставува административна канцеларија која овозможува пристап до услуги на повеќе надлежни органи и во која може да се подигнат акти донесени од надлежните органи за кои е наменета административната канцеларија, а за кои услуги претходно е поднесено барање од страна на корисник на конкретна услуга којашто ја обезбедува надлежен орган во согласност со закон. Единствената точка за услуги обезбедува и информативни сервиси за различни видови на услуги кои ги обезбедуваат надлежните органи за населението во Република Македонијa,

- ПОСРЕДНИК ЗА АДМИНИСТРАТИВНИ УСЛУГИ ПО ЕЛЕКТРОНСКИ ПАТ е административен службеник вработен во министерство, друг орган на државната управа, управна организација или единиците на локалната самоуправа, кој во име и за сметка на корисникот на електронската услуга презема соодветни дејствија.

(2) Изразите што се употребуваат во овој закон чие значење не е дефинирано во ставот (1) од овој член, имаат значење утврдено со друг закон.

**Глава втора**

**СОБИРАЊЕ И ДОСТАВУВАЊЕ НА ПОДАТОЦИ ПО ЕЛЕКТРОНСКИ ПАТ**

Член 5

Еднократно собирање на податоци и пристап до нив

(1) Давателите на електронски услуги се должни да ги обезбедат по службена должност податоците од контролорот и обработувач на податоците од регистарот на население.

(2) По исклучок доколку во регистарот на население не се содржани потребните податоци од ставот (1) на овој член, истите се обезбедуваат од изворникот на податоци коишто веќе се собрани за физичките и правните лица.

(3) Давателот на електронски услуги е должен да обезбеди пристап на физичките и правните лица до податоците собрани за нив, согласно со закон.

Член 6

Доставување на податоци по службена должност

Контролорот и обработувач на податоците од регистарот на население и изворникот на податоци е должен по службена должност да доставува податоци по претходно барање од давателите на електронски услуги, доколку тие се потребни за извршување на нивните работи согласно со закон.

Член 7

Автоматско доставување на податоци

(1) Барање за доставување на податоци од физички и правни лица до органите и известување од страна на органите, автоматски се врши по електронски пат.

(2) При недостиг на техничка можност за автоматско доставување на податоци и во случаи кога законот предвидува регистрите да се водат рачно, податоците се доставуваат како електронски документи во формат со неструктурирана содржина.

Член 8

Обврска за идентификација

(1) Органите, физичките и правните лица, при размена на документи во електронска форма и при давање или остварување на административни услуги по електронски пат, се должни да се идентификуваат со средство за електронска идентификација, во согласност со одредбите од Законот за електронска идентификација, електронски документи и доверливи услуги.

(2) Проверка на идентитетот на корисникот при поднесување на барањето по електорнски пат со користење на единствената околина го пропишува министерот за информатичко општество и администрација со соодветен подзаконски акт.

Член 9

Обврска за интероперабилност на информациски системи

(1) Органите се должни да користат информациски системи што се интероперабилни за работа на информациските системи во која се документира единственото време.

(2) Стандардите за интероперабилност на информациските системи од ставот (1) на овој член ги пропишува министерот за информатичко општество и администрација со посебен акт.

(3) По исклучок од ставот (1) на овој член, за органите кои немаат можност за непосредна размена на податоци и документи по електронски пат, за комуникација со другите органи можат да користат услуга за електронска препорачана достава на документи согласно одредбите од Законот за електронска идентификација, електронски документи и доверливи услуги.

Член 10

Правила за користење на информациските системи

1. Начинот на користење на информациските системи за обработка на податоците во електронска форма од страна на органите го уредува министерот за информатичко општество и администрација со соодветен подзаконски акт.

(2) Начинот на користење на посебните информациски системи кај органите за обработка на податоците во електронска форма го уредуваат органите со посебни акти.

**Глава трета**

**ЕЛЕКТРОНСКИ УСЛУГИ**

I. Пристап и обезбедување на електронски услуги

Член 11

Извршување на електронски услуги

Органите се должни да извршуваат електронски услуги во рамките на својот делокруг на работа, освен ако со закон не е утврдена друга форма за извршување на тие услуги.

Член 12

Известување за извршена електронска услуга

(1) Давателот на електронски услуги ги известува корисниците за извршените услуги преку Националниот портал за електронски услуги на електронската адреса наведена од страна на корисникот на услугите.

(2) Во оние случаи во кои постапката согласно закон завршува со преземање на конкретни дејствија или мерки од страна на надлежниот орган, корисникот на електронската услуга добива известување преку Националниот портал за електронски услуги дека услугата е извршена на тој начин што надлежниот орган овозможил остварување на конкретно право или евидентирал исполнување на конкретна обврска.

(3) Во оние случаи во кои постапката согласно закон завршува со донесување на управен акт, корисникот на електронската услуга добива известување преку националниот портал за електронски услуги дека услугата е извршена на тој начин што надлежниот орган го донел конкретниот управен акт со кој завршува постапката.

(4) Актот се смета за врачен по електронски пат во моментот на преземањето на истиот преку Националниот портал за електронски услуги.

(5) Ако корисникот на услугите во барањето навел доставување на актот или известувањето со користење на квалификувана електронска препорачана достава, врачувањето се смета за извршено во моментот означен на потврдата за квалификувана електронска препорачана достава, согласно одредбите од Законот за електронски документи, електронска идентификација и доверливи услуги.

(6) Доколку корисникот на електронските услуги не го подигне управниот акт преку Националниот портал за електронски услуги или нема потврда за квалификувана електронска препорачана достава во рок од 7 дена сметано од денот на испратеното известување, давателот на електронската услуга му го доставува актот во хартиена форма, во согласност со одредбите на законот со кој е пропишана услугата.

Член 13

Пристап до електронските услуги

(1) Министерството за информатичко општество и администрација е одговорно за непречено функционирање Националниот портал за електронски услуги.

(2) Давателот на електронски услуги ги користи барањата за давање на административна услуга по електронски пат утврдени во согласност со закон.

(3) Начинот за електронско плаќање за административните услуги кои се обезбедуваат по електронски пат ги пропишува министерот за информатичко општество и администрација со соодветен подзаконски акт.

Член 14

Пристап до податоците и документите во електронска форма

Давателот на електронски услуги е должен да му овозможи на корисникот пристап до сите податоци и документи што се однесуваат на бараната административна услуга по електронски пат согласно со закон, на начин кој дозволува нивно обновување и чување.

Член 15

Собирање, обработка и давање на лични податоци

(1) Давателот на електронски услуги може да собира, да обработува и да дава на користење лични податоци само кога тоа е утврдено со закон.

(2) Личните податоци не можат да се користат за цели, различни од тие што се утврдени со овој закон, освен ако постои согласност на физичкото лице.

(3) Во собирањето, обработката и давањето на користење на лични податоци, давателите на електронски услуги се должни да ги применуваат прописите за заштита на личните податоци.

Член 16

Технички барања, политики и стандарди

(1) Минималните технички барања, политики и стандарди за обезбедување на пристап до електронските услуги на давателот на електронски услуги ги пропишува министерот за информатичко општество и администрација со посебен акт.

(2) Минималните технички барања, политики и стандарди од ставот (1) на овој член се објавуваат на веб страницата на министерството за информатичко општество и администрација и на Националниот портал за електронски услуги.

II. Доставување на документи во електронска форма

Член 17

Поднесување на барање

(1) Корисникот може да поднесува барања во електронска форма, согласно со прописите за електронски документи, електронска идентификација и доверливи услуги.

(2) Формата и содржината на барањето од став 1, како и начинот на доставување на истото, ги пропишуваат функционерите кои раководат со органите и субјектите кои обезбедуваат електронски услуги, со посебни акти за електронските услуги кои ги обезбедуваат.

Член 18

Начин на поднесување на барање

(1) Поднесувањето на барањата во електронска форма од физички или правни лица се врши:

1) преку Националниот портал за електронски услуги

2) преку единствената околина и

2) на друг начин утврден со подзаконски акт донесен од страна на министерот за информатичко општество и администрација.

(2) Националниот портал за електронски услуги од ставот (1) точка 1 на овој член обезбедува извршување на електронски услуги, согласно со Законот за електронска идентификација, електронски документи и доверливи услуги, со користење на едноставни средства за работа на корисникот, вклучувајќи ги и лицата со попреченост.

Член 19

Поднесување на барање преку Националниот портал за електронски услуги

Корисникот на електронски услуги пополнува стандардизирани обрасци во електронска форма, обезбедени преку Националниот портал на електронски услуги.

Член 20

Електронска форма на документите

(1) Електронската форма на документите е стандардизирана за сите документи коишто се издаваат од страна на надлежните органи преку Националниот портал за електронски услуги при обезбедувањето на административни услуги по електронски пат, а нивната содржина е пропишана со закон кој ја определува услугата.

(2) Електронските документи кои ги издаваат надлежните органи преку Националниот портал за електронски услуги се издаваат врз основа на пропишани стандарди од страна на министерот за информатичко општество и администрација.

Член 21

Обврска за поседување на електронска адреса

(1) Корисникот е должен да ја пријави својата електронска адреса за користење на електронски услуги од давателот.

(2) Доколку корисникот ја променил адресата без да го извести давателот, или дал погрешна електронска адреса, сите соопштенија испратени на дадената адреса се сметаат за уредно доставени.

(3) Доколку корисникот изврши промена на електронската адреса за добивање на електронски услуги, должен е настаната промена, доколку се работи за физички лица, да ја пријави по електронски пат најдоцна во рок од 5 работни дена од денот на промената, а доколку се работи за правно лице, истата, а најдоцна во рок од дваесет и четири часа, Националниот портал за електронски услуги ја презема од Централниот регистар на Република Македонија односно од надлежниот регистарски суд доколку се работи за политичка организација.

Член 22

Постапување со примени барања и документи во хартиена форма

(1) Кога барањата и документите на корисниците се доставени до органите во хартиена форма, тие се воведуваат во информацискиот систем на органот преку нивно скенирање.

(2) Проверката дали целосно и точно одговара скенираното барање и документот со оригиналниот се врши со потпис од вработениот кој го направил скенирањето во согласност со одредбите од Законот за електронски документи, електронска идентификација и доверливи услуги.

(3) Барањата и документите од ставот (1) на овој член доставени во хартиена форма се враќаат на корисникот на услугите.

III. Примање на документи во електронска форма

Член 23

Примање на барања по електронски пат

Барањата поднесени по електронски пат се примаат од лица овластени од давателот на електронски услуги.

Член 24

Прием на барања

(1) Барање по електронски пат се смета за примено со негово евидентирање во Националниот портал за електронски услуги или во единствената околина за размена на документи и податоци во електронска форма.

(2) Ризикот од грешки при доставување на барањето кон давателот на електронски услуги е на товар на корисникот.

Член 25

Проверка за соодветност

Кога барањето што е испратено по електронски пат до давателот е во различна од формата утврдена со закон или корисникот не може да се идентификува во согласност со закон, на корисникот му се праќа известување дека приемот не е потврден, како и причините за тоа.

Член 26

Потврда за прием

(1) По добивањето на барањето во електронска форма, на корисникот му се праќа потврда за приемот.

(2) Потврдата од ставот (1) на овој член е електронски документ чијашто содржина е определена согласно со прописите за архивски материјал.

Член 27

Проверка за точност

(1) Давателот на електронската услуга врши проверка за точноста на барањето и за точноста на доставените податоци.

(2) Доколку се утврдат неправилности во барањето на корисникот му се праќа електронско известување со упатство и рок за отстранување на грешките, во согласност со Законот за општата управна постапка.

Член 28

Обработка на барањето во електронска форма

(1) Обработката на барањето се врши на начин и во постапка утврдена со законот со кој е определено правото или обврската за корисникот.

(2) При обработката на барањето преку Националниот портал за електронски услуги, давателот на електронски услуги ги користи податоците за корисникот содржани во регистарот на население, согласно Законот за централен регистар на население и прописите за заштита на личните податоци.

(3) По исклучок доколку во регистарот на население не се содржани потребните податоци од ставот (2) на овој член, истите се обезбедуваат од изворникот на податоци коишто веќе се собрани за физичките и правните лица.

IV. Чување на документи во електронска форма

Член 29

Чување на документи во електронска форма

Сите добиени и доставени документи во електронска форма се чуваат во информацискиот систем на давателите на електронски услуги, согласно со закон.

**Глава четврта**

**КОМУНИКАЦИЈА МЕЃУ ОРГАНИТЕ ПО ЕЛЕКТРОНСКИ ПАТ, ФУНКЦИОНАЛНОСТ НА ИНФОРМАЦИСКИТЕ СИСТЕМИ И КОНТРОЛА**

I. Начин на комуникација меѓу органите по електронски пат

Член 30

Обврска за комуникација меѓу органите по електронски пат

(1) Органите се должни да разменуваат меѓусебно податоци и документи по електронски пат, заради остварување на работите утврдени со закон.

(2) Доколку тоа не е уредено со закон, начинот на комуникација меѓу органите по електронски пат за размена на податоци и документи може да се утврди со склучување на договори меѓу органите.

Член 31

Користење на единствени стандарди и правила

(1) Органите се должни да користат унифицирани номенклатури во меѓусебната комуникација по електронски пат.

(2) Стандардите и правилата за унифицирани номенклатури од ставот (1) на овој член ги пропишува министерот за информатичко општество и администрација со посебен акт.

Член 32

Обезбедување на информациска безбедност

(1) Органите се должни да применат мерки за информациска безбедност на информацискиот систем кој го користат за комуникација по електронски пат.

(2) Посебните стандарди и правила за информациска безбедност на системот од ставот (1) на овој член ги пропишува министерот за информатичко општество и администрација со посебен акт.

(3) Стандардите и правилата за безбедност на информациските системи коишто се користат од органите за комуникација по електронски пат ги пропишува министерот за информатичко општество и администрација со посебен акт.

Член 33

Регистар на услуги

(1) Министерството за информатичко општество и администрација води регистар на услуги како посебна електронска база на податоци за сите органи, која содржи опис на услугата преку определен технички стандард и спецификација.

(2) Начинот на користењето, запишувањето, пристапот и чувањето на регистарот од ставот (1) на овој член го пропишува министерот за информатичко општество и администрација со посебен акт.

Член 34

Сертификат за интероперабилност

(1) Министерството за информатичко општество и администрација води листа на лица кои вршат проверка на интероперабилност на информациски системи кои ги користат органите и другите субјекти за комуникација преку единствената околина.

(2) Начинот и условите за упис во листата од ставот (1) на овој член, како и формата и содржината на сертификатите за интероперабилност ги пропишува министерот за информатичко општество и администрација.

Член 35

Контрола на интероперабилност информациските системи

Министерството за информатичко општество и администрација врши контрола на интероперабилноста на информациските системи кои ги користат органите и другите субјекти за комуникација преку единствената околина.

**Глава петта**

**НАЦИОНАЛЕН ПОРТАЛ ЗА ЕЛЕКТРОНСКИ УСЛУГИ, КАТАЛОГ НА УСЛУГИ И ЕДНА ТОЧКА ЗА УСЛУГИ**

Член 36

Содржина на Националниот портал за електронски услуги

(1) Националниот портал за електронски услуги содржи стандардизирани обрасци кои му се потребни на корисникот на електронската услуга за остварување на неговите права или за исполнување на неговите обврски, согласно закон.

(2) Националниот портал за електронски услуги со **користење на информатички технологии** врз основа на логички поврзани процеси за корисникот на електронските услуги овозможува поднесување на барање до давателот на соодветната електронска услуга.

(3) Националниот портал за електронски услуги се воспоставува и го води министерството за информатичко општество и администрација.

Член 37

Евидентирање на електронските услуги во Каталогот за услуги

(1) Секој надлежен орган е должен да ги евидентира услугите на јасен, прецизен и едноставен начин во Каталогот за услуги што ги обезбедува во согласност со закон.

(2) По уписот во евиденцијата на услуги во Каталогот за услуги, а пред нивното објавување на Националниот портал за електронски услуги, верификаторот на процесите за обезбедување на електронски услуги ја потврдува содржината на стандардизираните електронски обрасци и ги потврдува административните процеси кои се поврзани со услугите што ги обезбедува органот.

(3) Верификаторот на процесите за обезбедување на електронски услуги ја потврдува содржината на стандардизираните електронски обрасци и ги потврдува административните процеси врз основа на претходно овластување издадено од раководното лице на органот.

Член 38

Ажурирање на електронските услуги

(1) Надлежниот орган е должен секоја услуга што ја обезбедува поединечно да ја ажурира во случаи на било какви променети околности кои влијаат на обезбедување на таа услуга.

(2) По спроведеното ажурирање на услугите во Каталогот за услуги, а пред нивното објавување на Националниот портал за електронски услуги, истите се потврдуваат и одобруваат од страна на верификаторот на процесите за обезбедување на услугите.

(3) Надлежниот орган е должен пред секоја измена и дополнување на закон или подзаконски акт со кој е веќе утврдена електронска услуга, да го извести министерството за информатичко општество и администрација.

Член 39

Функција на Каталогот на услуги

(1) Каталогот на услуги се води во електронска форма од страна на министерството за информатичко општество и администрација.

(2) Основната функција на каталогот на услуги е да обезбеди структуриран начин за чување на неопходни информации за процедурите и потребните документи за остварување на конкретно право или исполнување на конкретна обврска од страна на физичките лица, а за кои е надлежен соодветен орган.

(3) Одговорноста за точноста и ажурноста на информациите за одредена услуга содржана во Каталогот на услуги е на страна на давателот на соодветната услуга.

Член 40

Начин на каталогизација на услугите

(1) Каталогот на услуги ги содржи податоците за административните услуги кои ги обезбедуваат надлежните органи, групирани по сродни административни области.

(2) Органите се должни да ги ажурираат, одржуваат и чуваат базите на административните услуги, а се одговорни и за промените што се однесуваат на статусот на административни услуги.

(3) Пред објавување на информациите содржани во каталогот што се однесуваат на услугите за кои е надлежен секој орган поединечно, истите се потврдуваат и одобруваат од страна на верификаторот на процесите за обезбедување на услугите од надлежниот орган.

Член 41

Една точка за услуги

(1) Една точка за услуги обезбедува пристап до услуги на повеќе надлежни органи, преку административни канцеларии каде може да се поднесат барања и да се добијат услуги од различни надлежни органи.

(2) Една точка за услуги обезбедува и информативни сервиси за различни видови на услуги кои ги обезбедуваат надлежните органи за населението во Република Македонија.

(3) Распределбата на надлежните органи во една точка за услуги ја определува министерот за информатичко општество и администрација со посебен акт.

Член 42

Посредник за административни услуги по електронски пат

(1) Посредникот за административни услуги по електронски пат е должен да постапува совесно, со цел да ги заштити интересите на корисникот на електронската услуга.

(2) Односот помеѓу посредникот и корисникот на електронската услуга се воспоставува врз основа на договор.

(3) Начинот на постапување на посредниците, како и образецот на договорот од ставот (2) на овој член го пропишува министерот за информатичко општество и администрација.

**Глава шеста**

**НАДЗОР**

Член 43

**(1) Надзор над примената на овој закон врши министерството за информатичко општество и администрација.**

**(2) Формата и содржината на записникот и на прекршочниот налог ги пропишува министерот** за информатичко општество и администрација со посебен акт.

**Глава седма**

**ПРЕКРШОЧНИ ОДРЕДБИ**

Член 44

(1) Глоба во износ од 500 до 1.000 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 5, 6, 8, 9 став (1) овој закон.

(2) Глоба во износ од 500 до 1.000 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

Член 45

(1) Глоба во износ од 1.000 до 1.500 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 11 и 14 на овој закон.

(2) Глоба во износ од 1.000 до 1.500 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

Член 46

(1) Глоба во износ од 1.500 до 2.000 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 30 став (1), 31 став (1), 32 став (1), 37 став (1), 38 став (1) и 40 став (2) на овој закон.

(2) Глоба во износ од 1.500 до 2.000 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

**Глава осма**

**ПРЕОДНИ И ЗАВРШНИ ОДРЕДБИ**

Член 47

Органите кои склучиле договор за поврзување на единствената околина, се смета дека ги исполнуваат условите за поврзување на единствената околина определени со овој закон.

Член 48

(1) Подзаконските акти утврдени со овој закон ќе се донесат во рок од три месеца од денот на влегувањето во сила на овој закон.

(2) Надлежните органи се должни да ги усогласат своите закони со овој закон во рок од 1 година, сметано од денот на влегувањето во сила на овој закон.

(3) Субјектите определени во член 1 став 2 на овој закон се должни да го усогласат своето работење со овој закон во рок од 1 година, сметано од денот на влегувањето во сила на овој закон.

Член 49

(1) Со денот на влегувањето во примена на овој закон, престанува да важи Законот за електронско управување („Службен весник на Република Македонија“ бр. 105/2009, 47/2011, 193/2015, 52/2016 и 99/2018).

(2) Сертификатите издадени на правните лица кои вршат дејност- електорнска препорачана достава важат се до истекот на нивната важност, а нивното обновување ќе биде во согласност со Законот за електронски документи, еелктронска идентификација и доверливи услуги.

Член 50

Овој закон влегува во сила осмиот ден од денот на објавувањето во "Службен весник на Република Македонија", а ќе започне да се применува во рок од три месеца од денот на влегувањето во сила на овој закон**.**